คาดสัปดาห์หน้าเงินบาทกรอบ30.60/90
กสิกรไทยคาดเงินบาทสัปดาห์หน้าเคลื่อนไหวในกรอบ30.60/90บาทต่อดอลลาร์ จับตาแก้หนี้ยุโรป-กรีซ
30 ต.ค. 2565

กสิกรไทยคาดเงินบาทสัปดาห์หน้าเคลื่อนไหวในกรอบ30.60/90บาทต่อดอลลาร์ จับตาแก้หนี้ยุโรป-กรีซ
บริษัทศูนย์วิจัยกสิกรไทย สรุปภาวะตลาดเงินรอบสัปดาห์ที่ผ่านมา (31ต.ค.-4พ.ย.) เงินบาทเคลื่อนไหวอย่างผันผวนตามปัจจัยในต่างประเทศ โดยเงินบาทอ่อนค่าลงใกล้ระดับ 30.90 บาทต่อดอลลาร์ฯ ท่ามกลางการหลีกเลี่ยงความเสี่ยงของนักลงทุนจากข่าวในเชิงลบของวิกฤตหนี้ยุโรป นอกจากนี้ เงินดอลลาร์ฯ ยังมีทิศทางแข็งค่าขึ้น
หลังจากที่ทางการญี่ปุ่นเข้าแทรกแซงตลาดเพื่อสกัดการแข็งค่าของเงินเยน อย่างไรก็ดี เงินบาทสามารถลดช่วงติดลบลง และทยอยแข็งค่ากลับมาในช่วงกลาง-ปลายสัปดาห์ ตามทิศทางสกุลเงินในภูมิภาคและเงินยูโร หลังตลาดเริ่มคลายความกังวลเกี่ยวกับการลงประชามติของกรีซ
ในวันศุกร์ (4 พ.ย.) เงินบาทอยู่ที่ระดับ 30.64 จาก 30.54 บาทต่อดอลลาร์ฯ ในวันศุกร์ก่อนหน้า (28 ต.ค.)
สำหรับแนวโน้มสัปดาห์ถัดไป (7-11 พฤศจิกายน 2554) เงินบาทอาจเคลื่อนไหวในกรอบ 30.60-30.90 บาทต่อดอลลาร์ฯ โดยคงต้องจับตาแถลงการณ์ของการประชุมกลุ่ม G-20 และการลงมติไว้วางใจนายกรัฐมนตรีกรีซ (4 พ.ย.) การประชุมของเจ้าหน้าที่ทางการยุโรป (7-8 พ.ย.) ตลอดจนตัวเลขเศรษฐกิจสหรัฐฯ ที่สำคัญ ได้แก่ ดัชนีความเชื่อมั่นผู้บริโภคจัดทำโดยรอยเตอร์/มหาวิทยาลัยมิชิแกน (เบื้องต้น) เดือนพ.ย. ข้อมูลการค้าระหว่างประเทศ สต็อกสินค้าภาคค้าส่งเดือนก.ย. และจำนวนผู้ขอรับสวัสดิการว่างงานรายสัปดาห์